b'\n_START_ARTICLE_\nIperit\n_START_PARAGRAPH_\nIperit, nazvan prema flamanskom gradu Ypresu, slu\xc5\xbebenog imena diklordietil-sulfid, bojni otrov plikavac, \xc5\xbeu\xc4\x87kasta uljevita teku\xc4\x87ina visokog ledi\xc5\xa1ta (oko 14\xc2\xb0C) i vreli\xc5\xa1ta (od 216-218\xc2\xb0C) koja se ne mije\xc5\xa1a s vodom, ali se brzo razara oksidativnim sredstvima poput klornog vapna i hipermangana. Osim \xc5\xa1to uzrokuje stvaranje plikova na ko\xc5\xbei, iperit je te\xc5\xbeak stani\xc4\x8dni otrov koji o\xc5\xa1te\xc4\x87uje kapilare._NEWLINE_Upotrebom u bitkama za flamanski grad Ypres 1917. godine u Prvom svjetskom ratu zapo\xc4\x8deo je novi oblik modernog ratovanja i razvijanje novih vrsta bojnih otrova koji su doveli do suvremenog kemijskog i biolo\xc5\xa1kog oru\xc5\xbeja. Iperit je kori\xc5\xa1ten i u Talijanskoj invaziji na Abesiniju, Drugom japansko-kineskom ratu te Ira\xc4\x8dko-iranskom ratu. Me\xc4\x91unarodnom Konvencijom o kemijskom oru\xc5\xbeju iz 1993. sumporni iperiti (skupina bojnih otrova) zabranjeni su te se ne smiju upotrebljavati kao kemijsko oru\xc5\xbeje. Unato\xc4\x8d zabrani, u svojoj okupaciji Bliskog istoka upotrebljavala ga je Islamska Dr\xc5\xbeava_NEWLINE_Nakon Prvog svjetskog rata pokusno se upotrebljavao radi dokazivanja sposobnosti potiskivanja hematopoeze, stvaranja krvnih stanica. Sposobnost usporavanja i ote\xc5\xbeavanja hematopoeze dokazana je nakon obdukcije i autopsije tijela 75 vojnika preminulih od za\xc4\x8depljavanja ili o\xc5\xa1te\xc4\x87ivanja kapilara. Ubrzo se odustalo od njegove primjene u medicini, nakon \xc5\xa1to lije\xc4\x8denje Hodgkinsonove bolesti i leukemije azotnim iperitom nije dalo zadovoljavaju\xc4\x87i ishod.'